**ELŐTERJESZTÉS**

**Körmend Város Önkormányzat Képviselő-testülete 2022. február 1-i ülésére**

**Tárgy: Döntés Körmend város településrendezési eszközeinek módosításáról**

Tisztelt Képviselő-testület!

Körmend Város Önkormányzata a 11/2017.(VI.23.) rendeletével fogadta el az új településrendezési eszközeit, amely újabb igény felmerülése miatt újból módosítani szükséges.

Az új körmendi sportcsarnok nemzetgazdasági szempontból kiemelt jelentőségű beruházás, amelynek tervezett helyszíne a Körmend 1567/2 és 1566/3 hrsz.-ú ingatlanok. A HÉSZ jelenlegi előírásai szerint az érintett terület Gksz-5 kereskedelmi, szolgáltató gazdasági (Gksz-5) övezeti besorolású.

A fejlesztés megvalósításához szükséges a fejlesztéssel érintett ingatlanok településközponti vegyes (Vt) övezeti besorolású átminősítése, és a megengedett legmagasabb épületmagasság 15 m-ben való meghatározása, és esetlegesen az útcsatlakozások kialakítása.

A szükséges módosításhoz a településtervező költsége 700.000 Ft+ÁFA, amely költség fedezetét az új körmendi sportcsarnok beruházással kapcsolatos további intézkedésekről szóló 1763/2021.(X.27.) Korm. határozat biztosítja. A HÉSz módosítás a nemzetgazdaságilag kiemelt beruházásra vonatkozó szabályok mentén történik.

A Képviselő-testület jóváhagyását kérem a településrendezési tervet érintő településpolitikai döntés terén.

**HATÁROZATI JAVASLAT**

1. Körmend város Önkormányzata Képviselő-testülete kezdeményezi az Önkormányzat településrendezési eszközeinek felülvizsgálatát a körmendi 1567/2 és 1566/3 hrsz.-ú telek tekintetében annak érdekében, hogy az ingatlanok Vt. övezeti besorolásba kerülhessenek, és hogy a megengedett legmagasabb épületmagasság 15 m-ben kerüljön meghatározásra. A felülvizsgálat során az útcsatlakozások, ill. az ingatlanokon belüli közlekedés lehetősége is a vizsgálat tárgyát képezi. Az 1763/2021.(X.27.) Korm. határozat alapján a körmendi 1567/2 és 1566/3 hrsz.-ú ingatlanokon nemzetgazdaságilag kiemelt projekt körében új sportcsarnok létesül.
2. Körmend város Önkormányzata Képviselő-testülete a körmendi 1567/2 és 1566/3 hrsz.-ú ingatlanokat kiemelt fejlesztési területté nyilvánítja a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 32.§ (6) bekezdés c) pontja alapján annak okán, hogy ezen ingatlanokon nemzetgazdaságilag kiemelt beruházások között új sportcsarnok létesítését tervezi a Magyar Kormány.
3. Körmend város Önkormányzata a helyi építési szabályzat felülvizsgálatának tervezési díját 700**.**000.-ft+ÁFA mértékben biztosítja, elfogadva ezzel az Akcióterv Mérnöki Iroda Kft (székhelye: 9730 Kőszeg, Bechtold István utca 7.) ajánlatát. Az Önkormányzat a helyi építési szabályzat felülvizsgálatával kapcsolatos településrendezési feladatok elkészítésével az Akcióterv Mérnöki Iroda Kft -t (székhelye: 9730 Kőszeg, Bechtold István utca 7.) bízza meg, és köt vele szerződést.
4. Körmend város Önkormányzata Képviselő-testülete felkéri a városi főépítészt, hogy a módosítást szakmai szempontok szerint koordinálja.
5. Körmend város Önkormányzata átruházza Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról, a tárgyalásos eljárás megindítása előtt.

Körmend, 2022. január 24.

**Bebes István**

**polgármester**